Ставрополдэсхэр кърагъэкIуэтэх
«Спартак-Налшык» (Налшык) — «Динамо-Ставро-поль» (Ставрополь) — 2:0 (1:0). Налшык. «Спартак» стадион. Мэлыжьыхьым и 27-м. ЦIыхуи 100 еплъащ.
Судьяхэр: Ермаков (Краснодар), Типикин (Тихорецк), Гаджигусейнов (Мэхъэчкъалэ).
«Спартак-Налшык»: Антипов, Сындыку, КIэдыкIуей, Белоусов, Ольмезов, Ашу (Бацэ, 86), Пащты, Хьэшыр, Iэпщацэ (Торосян, 90+1), Бахъсэнокъуэ (Дзэмыхь, 90), Дэхъу.
«Динамо-Ставрополь»: Трунин, Новицкий, Чернышов, Ионов (Колесников, 78), Панченкэ, Большунов (Темуков, 34), Тобоев (Да-лиев, 64), Васенин (Цканьян, 60), Сорокин, Яковлев, КIурашын Аз. (КIурашын Альб., 64).
Топхэр дагъэкIащ: Ашум, 20 (1:0). Iэпщацэм, 68 (2:0).
Дагъуэ къыхуащIащ: Васениным, Чернышовым, Яковлевым, Хьэшырым, Далиевым, Цканьян, Бахъсэнокъуэм.
«Спартак-Налшыкым» гъубжым къригъэблэгъащ «Динамо-Ставрополь»-р. Гъэ джэгугъуэр щыщIидзэм налшыкдэсхэр хьэщIэхэм тIэунейрэ 1:4-уэ къыхагъэщIауэ щытащ. Ар зи гум илъ хэгъэрейхэм иджырей зэIущIэм я къару псори зэрыхалъхьэнум шэч къы-щIытепхьэн щыIэтэкъым. Турнир таблицэм зэхъуэ-кIыныгъэшхуэ химылъхьэну пэтми, зэпэщIэтыныгъэр жыджэру зэрекIуэкIынур наIуэт.
ЗэIущIэм и пэщIэдзэм щегъэжьауэ «Спартак-Налшыкым», хэгъэрейхэм зэрахуэфащэу, бжьыпэр иубыдащ: ди щIалэхэр нэхъ псынщIэт, щIэх-щIэхыурэ ставрополдэсхэм я гъуэм ебгъэрыкIуэрт. Иджырейм и пэ къита зэIущIэхэр «Динамо»-м ехъулIэныгъэкIэ кърихьэлIэу, ди щIалэхэм апхуэдэхэр къаймыхъулIами, джэгупIэ губгъуэм щытыкIэр щынэгъуэщIт.
Япэ Iыхьэм хухаха зэманыр и ныкъуэм нэблэгъауэ налшыкдэсхэм я зи чэзу ебгъэрыкIуэныгъэм ехъулIэныгъэ къахуихьащ. Бахъсэнокъуэм къыхита топыр Iэзэу хьэщIэхэм я гъуэм дигъэкIащ Ашум — 1:0. Япэ зэрищам нэхъри зэкъуигъэува хэгъэрейхэм зыгъэпсэхугъуэ зэманыр къэсыху «Динамо-Ставрополь»-м и футболистхэм зы Iэмали иратакъым Антиповым и гъуэм къекIуэлIэну.
ЗэIущIэм и етIуанэ Iыхьэм япэм къыпищэ хуэдэу щIидзэжащ. ХьэщIэхэм къызэрагъэпэщ ебгъэрыкIуэныгъэ закъуэтIакъуэхэр и къежьапIэм щагъэужьыхырт ди гъуащхьэхъумэ- ныкъуэхэм. Апхуэдэхэм ящыщ зым «Спартак-Налшыкым» бжыгъэр игъэбэгъуэну Iэмал иIащ. Ди щIалэхэм къыхата топыр Пащтым къыIэрыхьэри, Труниным хуэзанщIэу къэху- тащ. Гъуэм и плIанэпэ жыжьэм тезыгъэхуэну зи мурада налшыкдэсхэм я капитаным топыр абы хуигъэзэфакъым. ДакъикъитI нэхъ дэмыкIыу Пащтым и щыуагъэр щIалэгъуалэм ягъэ зэкIуэжащ — Хьэшырым топыр Iэпщацэм и лъэны-къуэмкIэ хуигъэжащ. Иужьрейм къыхуэнэжар топыр гъуэм дигъэкIынырт — 2:0.
Узытемышыныхьын кIэух бжыгъэм «Спартак-Налшыкыр» арэзы къищIакъым, атIэ и ебгъэрыкIуэныгъэхэм къыпищащ. ЗэIущIэм и иужьрей дакъикъэхэм джэгум къыхыхьэжащ зэман кIыхькIэ губгъуэм къимыхьа Бацэр. «Динамо-Ставрополь»-м и гугъу пщIымэ, иджырей зэпэщIэтыныгъэм гукъинэж пщыхъун Iуэхугъуэ далъэгъуакъым. 2:0-мрэ 1:4-мрэ зэхуэмыдэ пэтми, турнир таблицэм еянэ увыпIэр «Спартак-Налшыкым» щиубыдри, ставрополдэсхэр къригъэкIуэтэхащ.
НэгъуэщI зы Iуэхугъуэ гуапи мы зэIущIэм къыщыхъуащ. Ар щызэпагъэуам, нэщI ису стадионым кърихьэлIахэр хагъэщхьэжащ.
АдэкIэ щыгъуазэ фыхуэтщIынщ Урысей Федерацэм футболымкIэ и етIуанэ дивизионым и Япэ гупым щекIуэкI зэхьэзэхуэм ипкъ иткIэ вэсэмахуэ зэхэта зэIущIэ-хэм къарикIуа бжыгъэхэм: «ЕсэнтIыгу» (ЕсэнтIыгу) — «Интер» (Черкесск) — 1:2, «Краснодар-3» (Краснодар) — «Мэшыкъуэ-КМВ» (Псыхуабэ) — 3:1, «Кубань-Холдинг» (Павловскэ) — «ТIуапсы» (ТIуапсы) — 3:0,«Легион Динамо» (Мэхъэчкъалэ) — «Форте» (Таганрог) — 1:0, СКА (Дон Iус Ростов) — «Дружба» (Мейкъуапэ) — 3:0, «Биолог-Новокубанск» (Прогресс) — «Кубань» (Краснодар) — 0:1, «Черноморец» (Новороссийск) — «Мэхъэчкъалэ» (Мэхъэчкъалэ) — «Анжи» (Мэхъэчкъалэ) — 3:0.
Накъыгъэм и 4-м къыкIэлъыкIуэ джэгугъуэр зэхэтынущ. А махуэм «Спартак-Налшыкыр» Дагъыстэным и къалащхьэм «Мэхъэчкъалэм» щыIущIэнущ.
Жыласэ Замир.
